**Tanakajd Község Önkormányzata Képviselő-testületének 7/2016. (XI.24.) önkormányzati rendelete
a közösségi együttélés alapvető szabályairól és azok megszegésének jogkövetkezményeiről**

Tanakajd Község Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. Törvény 143. § (4) bekezdés d) pontjában kapott felhatalmazás alapján, az Alaptörvény 32. cikk (1) bekezdés a) pontjában, valamint Magyarország helyi önkormányzatairól szóló 2011. évi CLXXXIX. Törvény 8. § (2) bekezdésében meghatározott feladatkörében eljárva a következőket rendeli el:

I. Fejezet

Általános szabályok

**​**

**1.§** (1) E rendeletet kell alkalmazni azon természetes személyekre, jogi személyekre, jogi személyiséggel nem rendelkező szervezetekre, akik, vagy amelyek Tanakajd község közigazgatási területén belül az e rendeletben meghatározott, közösségi együttélés szabályaival ellentétes magatartások valamelyikét elkövetik.

(2) A közösségi együttélés alapvető szabályai azok a szabályok, amelyeket-e rendelet annak minősít.

(3) E rendelet alkalmazásában a közösségi együttélés alapvető szabályaiba ütköző magatartás az a magatartás, amely bűncselekménynek vagy szabálysértésnek nem minősül, de Tanakajd Község Önkormányzatának Képviselő-testülete (továbbiakban: Képviselő-testület) által meghatározott közösségi együttélés szabályaival ellentétes.

(4) A rendelet azon magatartási szabályok megsértése esetén nem alkalmazható, amelyeket magasabb szintű jogszabály bűncselekménynek vagy szabálysértésnek minősít, vagy más módon szankcionál.

(5) E rendelet alapján a közösségi együttélés alapvető szabályaiba ütköző magatartás miatt induló eljárás lefolytatása tekintetében a Képviselő-testület a hatáskör gyakorlását a Vasszécsenyi Közös Önkormányzati Hivatal Jegyzőjére ruházza.

II. Fejezet

A közösségi együttélés alapvető szabályaiba ütköző magatartások elkövetőjével szemben alkalmazható hátrányos jogkövetkezmények

**​**

**2.§**(1) Az e rendeltben meghatározott közösségi együttélés alapvető szabályaiba ütköző magatartás elkövetőjével szemben százötvenezer forintig terjedő közigazgatási bírság szabható ki.

(2) Az eljárás lefolytatására a közigazgatási hatósági eljárás és szolgáltatás általános szabályairól szóló 2004. évi CXL. törvény (továbbiakban: Ket.) közigazgatási bírság kiszabására vonatkozó rendelkezéseit kell megfelelően alkalmazni.

(3) A közigazgatási bírságot átutalási postautalványon vagy banki utalással Tanakajd Község Önkormányzatának 11747006-15424893-03610000 számú pénzforgalmi számlájára kell befizetni.

(4) A bírság behajtásával kapcsolatos végrehajtási eljárásra a Ket. szabályait kell megfelelően alkalmazni.

(5) Az eljárási képességgel nem rendelkező személy esetén a Ket. 15. § (7) bekezdése alapján kell eljárni.

III. Fejezet

A közösségi együttélés alapvető szabályai

**A közterületek rendjének, tisztaságának fenntartása**

**3.§**(1)  Az ingatlan tulajdonosa, kezelője, tartós használója, illetőleg haszonélvezője (a továbbiakban együtt: tulajdonos), másnak a használatában lévő ingatlanok (ingatlanrészek, helyiségek) tisztán tartása tekintetében pedig a használó, vagy a bérlő (a továbbiakban együtt: használó), köteles gondoskodni:

a) az ingatlan rendben tartásáról, gyomtól, gaztól való megtisztításáról;

b) az ingatlana előtti - sarok telek esetén annak mindkét oldalán lévő – járdaszakasz tisztántartásáról, illetve a zöldsáv és árok úttestig terjedő teljes területének kaszálásáról, gyommentesítéséről;

c) az ingatlanról a járda fölé kinyúló ágak és bokrok megfelelő nyeséséről;

d) az ingatlan előtti - sarok telek esetén annak mindkét oldalán lévő - járdaszakasz hóeltakarításáról és síkosság mentesítésről;

e) az ingatlan előtti – sarok telek esetében annak mindkét oldalán lévő – árok, nyitott csatorna, folyóka, áteresz tisztántartásáról, a csapadékvíz akadálytalan elfolyásának biztosításáról.

**A közterületek rendeltetésszerű használata**

**4.§** (1) Közterület rendeltetéstől eltérő használata csak közterület használati szerződés alapján lehetséges.

(2) Tilos zöldterületen, továbbá nem az arra a célra kijelölt úton gépjárművel közlekedni, zöldterületre gépjárművel ráhajtani, azon megállni vagy várakozni.

**Zajkeltő gépek, -berendezések használata**

**5. §** (1) Tanakajd község belterületén építőipari gépek és a kerti munkavégzést szolgáló zajkeltő gépi berendezések

a) munkanapokon 06.00 és 21.00 óra között;

b) szombaton és munkaszüneti napokon 07.00 és 20.00 óra között;

c) vasárnap és ünnepnapokon 09.00 és 11.00 óra között használhatók.

(2) Kerti munkavégzést szolgáló zajkeltő berendezésnek minősül az elektromos és robbanómotoros fűnyíró, fűkasza, sövényvágó, láncfűrész, rotációskapa, lombszívó, -fújó gép, kerti traktor.

(3) Zajkeltő építőipari gépnek minősül a gyalu, körfűrész, szalagfűrész, gépifúró, -maró, betonkeverő, sarokcsiszoló, fúró- és bontókalapács, szegbelövő gép.

**Temető rendjének szabályai**

**6. §** (1) A sírhely felett rendelkezésre jogosult köteles

a) a sírhelyet gondozni, gyomtalanítani;

b) a sírokra ültetett és növekedése során a sírhely méreteit meghaladó növényzetet eltávolítani;

(2) Tilos

a) a temetőbe gépjárművel – a temetkezési szolgáltatást-, a közszolgáltatást végzők, a köztemetőben munkálatokat végző vállalkozók, valamint a mozgásukban korlátozott személyek szállítását biztosító gépjárművek kivételével – behajtani;

b) a temető területére – a vakvezető kutya kivételével – kutyát bevinni.

**7. §** (1) A temetőben munkát végző vállalkozó

a) tevékenységével a temetési szertartások rendjét nem zavarhatja, a látogatók kegyeleti érzéseit nem sértheti;

b) tevékenységével a szomszédos sírokban és a köztemető létesítményeiben kárt nem okozhat;

c) a temetőben végzett tevékenysége után a visszamaradt hulladékot köteles azonnal elszállítani, illetve tevékenysége környezetében az eredeti állapotot helyreállítani.

IV. Fejezet

Záró rendelkezések

**8. §**Ez a rendelet 2017. január 1. napján lép hatályba.